Onderwyser in hof oor verkragtingDie onderwyser het ’n 11-jarige leerder glo in ’n toilet by die skool verkrag. (Argieffoto) ’n 53-jarige onderwyser het Vrydag in die Madadeni-landdroshof in Newcastle, KwaZulu-Natal, verskyn in verband met die beweerde verkragting van ’n 11-jarige leerder. Daar word beweer dat die onderwyser die leerder op 9 Junie vanjaar in ŉ toilet by die skool verkrag het. “Hy het die meisie glo met die dood gedreig indien sy iemand van die voorval sou vertel,” het kapt. Nqobile Gwala, polisiewoordvoerder, gesê. “Sy het egter vir haar ma gesê wat gebeur het waarna die saak by die polisie aangemeld is.” Die saak is na die polisie se eenheid vir gesinsgeweld, kinderbeskerming en seksuele misdrywe verwys wat die verdagte Donderdag by sy huis in hegtenis geneem het. Die ondersoek duur voort.